Зехтин
Зехтинът (от араб. през тур. zeytin), също маслиново масло, в по-стари български източници се среща под името дървено масло, е растително масло, извличано от плодовете на маслиновите дървета (Olea europaea). Използва се предимно за храна, но също и в козметиката и производството на сапуни. Доказано полезен е за организма.

Зехтинът е един от националните продукти на Гърция, Турция, Италия и Испания. От антични времена това масло е неотменима част от т. нар. средиземноморска диета. Още през древността е използвано за осветяване (с маслени лампи) на храмове и джамии, а също при извършване на християнски и юдейски обреди. Църковно-славянското название на зехтина е „елей“.

Срокът за съхраняване на зехтина в метални опаковки е 3 – 4 години, а в бутилки – 1 година. Лесно се фалшифицира. Когато истински зехтин се съхранява при ниски температури, той става по-гъст и се получава естествена утайка (която при затопляне изчезва), докато другите мазнини не променят състоянието си. Съхранява се на сухо и тъмно място, при температура около 20 °С.

Видове зехтин:

 Extra virgin olive oil – той се получава от първото студено пресоване. Този вид е най-качествен и най-здравословен, защото в него са съхранени всички полезни свойства и това е първото масло, което се извлича от маслините. Неговата киселинност е ниска между 0,8% и 1%.
 Virgin olive oil се нарича зехтинът, получен при второто студено пресоване. Смята се, че той не е с лошо качество, защото при производството му не се използват никакви химикали. Този вид отстъпва на първия само по вкусови качества и по-висока киселинност (до 2%).
 Т. нар. зехтин „лампанте“ (исп. ез.: lampante – от lámpara (лампа), защото в миналото се е използвал за горенето на лампи). С киселинност над 2%, което го прави негоден за консумация без да премине процес на рафиниране.
 Olive oil е зехтин, получен от субстрата, използван при получаването на първия. В него се съдържат доста по-малко полезни вещества, представлява смесица от рефиниран зехтин със зехтин върджин или екстра върджин зехтин.
 Pure olive oil се получава при второ студено пресоване и при него се използват химикали.
 Рафинираният зехтин представлява т. нар. лампанте, който е преминал през процеса на пречистване чрез дестилация при висока температура и химически продукти, които спомагат за намаляването на киселинността и отнемането на лошата миризма и вкус.

Качества и приложение на зехтина 
Освен вкусовите си качества, зехтинът притежава и много други. Той е изключително здравословен и идеален заместител на всички други видове олио и мазнини. Полезен е както за стомашно-чревния тракт, така и за сърцето и кожата. Съдържа витамин Е, олеинова (маслена) киселина, полифеноли и антиоксиданти, които забавят стареенето на клетките, костите и кожата, допринася за регулирането на холестерола, като предпазва от сърдечен удар, предотвратява появата на стомашна язва, спомага за растежа на децата, и регулира секрецията на жлъчката. Освен това предотвратява рака. Зехтинът е основна съставка на много козметични продукти, поради способността си да хидратира, омекотява и заздравява кожата, без да я дразни и без да са нужни силни химикали, които могат да доведат до множество алергични реакции.

Статистика на производство и потребление 

Статистика на производство и потребление на зехтин в света:

Вижте също 
 Фъстъчено олио

Източници 

Мазнини за готвене
Италианска кухня
Гръцка кухня
Испанска кухня
Турска кухня
Растителни масла